Document ID: 32003R1668

Komisijas Regula (EK) Nr. 1668/2003
(2003. gada 1. septembris),
ar ko Padomes Regulu (EK, Euratom) Nr. 58/97 īsteno attiecībā uz tehnisko formātu, kādā nosūta uzņēmējdarbības strukturālo statistiku, un ar ko groza Komisijas Regulu (EK) Nr. 2702/98 par tehnisko formātu, kādā nosūta uzņēmumu gada statistiku
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EK, Euratom) Nr. 58/97 (1996. gada 20. decembris) par uzņēmējdarbības strukturālo statistiku [1], kurā jaunākie grozījumi izdarīti ar Regulu (EK, Euratom) Nr. 1667/2003 [2], jo īpaši tās 12. panta viii) punktu,
tā kā:
(1) Ar Regulu (EK, Euratom) Nr. 58/97 ir izveidota vienota sistēma Kopienas statistikas apkopošanai par banku un pensiju fondu nozares struktūru, darbībām, veikumu un konkurētspēju Kopienā.
(2) Lai sekmētu statistikas nosūtīšanu par izdevumiem vides jomā, ir jāpielāgo tehniskais formāts, kas paredzēts Komisijas Regulā (EK) Nr. 2702/98 (1998. gada 17. decembris) par tehnisko formātu, kādā nosūta uzņēmumu gada statistiku [3], kura grozīta ar Regulu (EK) Nr. 1614/2002 [4]. Regula (EK) Nr. 2702/98 noteica tehnisko formātu, kādā nosūta uzņēmējdarbības strukturālās statistikas rādītājus, kas norādīti Regulas (EK, Euratom) Nr. 58/97 kopējā modulī un sīki izstrādātos moduļos rūpniecībai, tirdzniecībai un būvniecībai. Ir vajadzīgs grozīt šo tehnisko formātu, lai ņemtu vērā, ka rādītāju pievienošanu par izdevumiem vides jomā, kā arī iedalījuma pievienošanu pēc vides jomām dažiem rādītājiem Regulas (EK, Euratom) Nr. 58/97 sīki izstrādātā modulī par rūpniecību.
(3) Ir vajadzīgs precizēt tehnisko formātu, kādā nosūta uzņēmējdarbības strukturālo statistiku par kredītiestādēm un pensiju fondiem, kas minēti Regulas (EK, Euratom) Nr. 58/97 6. un 7. pielikumā, lai iegūtu datus, kas ir salīdzināmi un saskaņoti starp dalībvalstīm, lai samazinātu kļūdu risku datu nosūtīšanā un palielinātu ātrumu, ar kādu savāktos datus var apstrādāt un padarīt pieejamus lietotājiem. Ir vajadzīgs noteikt citu tehnisko formātu, kādā nosūta rādītājus, kas ietverti sīki izstrādātos moduļos par kredītiestādēm un pensiju fondiem, jo Regulā (EK) Nr. 2702/98 noteiktais tehniskais formāts, kādā nosūta kopējā moduļa un sīki izstrādātu rūpniecības, tirdzniecības un būvniecības moduļu rādītājus, paredz citādu rezultātu iedalījumu.
(4) Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 2702/98 pielikumu groza saskaņā ar šīs regulas I pielikumu.
2. pants
Regulas (EK, Euratom) Nr. 58/97 9. pantā minētais tehniskais formāts 6. pielikumam ir noteikts šīs regulas II pielikumā.
3. pants
Regulas (EK, Euratom) Nr. 58/97 9. pantā minētais tehniskais formāts 7. pielikumam ir noteikts šīs regulas II pielikumā.
4. pants
Dalībvalstis šo formātu piemēro datiem, kas attiecas uz 2001. pārskata gadu un turpmākiem gadiem, izņemot 7. pielikuma datus, saistībā ar kuriem šo formātu piemēro datiem, kas attiecas uz 2002. pārskata gadu un turpmākiem gadiem.
5. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 1. septembrī

Labels: 12
4
19